**Arnulf Sigfred Olsen** (født 13. oktober 1928 i Hammerfest, død 24. februar 2021 i Hammerfest) var en norsk politiker (Ap). Han var ordfører i Hammerfest i to perioder, 1971–1975 og 1983–1987 og fylkesordfører i Finnmark i to perioder, 1977–1984. Han var utdannet innen Postverket og var postsjef i Hammerfest.

Bakgrunn
--------

Arnulf Olsen vokste opp på Fuglenes i Hammerfest, sønn av Arne Kristian Olsen (1908–1979) og Sigrid Olsen (1909–1990). Han tilbrakte mye tid hos sin farmor Magna Serine Olsen (f. Jørgensen, 1880–1955), og sin farfar Rudolf Joachim Martin Olsen (1876–1966). Farfaren var bødker og arbeidsformann på ishavsbruket til Feddersen & Nissen på Fuglenes fra 1909 fram til evakueringa i 1944. Han var med på å bygge opp arbeiderbevegelsen i Nord-Norge på begynnelsen av 1900-tallet, og satt i mange år i bystyret og formannskapet i Hammerfest, som representant for Arbeiderpartiet. Han var også varaordfører i en periode på 1920-tallet. Farmoren representerte gjennom flere år Arbeiderkvinnene i flere utvalg og styrer i Hammerfest. 

Arnulf ble, som resten av Hammerfests befolkning, evakuert under krigen, og etter et langt opphold i Harstad kom Arnulf tilbake til Hammerfest med nordgående hurtigrute Lofoten 4. juli 1946.

Politisk engasjement
--------------------

Arnulf Olsen meldte seg inn i AUF 12. september 1956. Etter å ha bekledt flere kommunale verv ble han i 1968 fast medlem av formannskapet i Hammerfest.

Olsen var med i kampen 1970-tallet om å få oljevirksomhet i Barentshavet, som formann i Landsdelsutvalget for Nord-Norge og Namdalen og leder i Nordnorsk oljeråd. Striden sto om å få lagt en oljebase til Hammerfest.

Han ble valgt som ordfører i Hammerfest i 1971, et verv han hadde fram til 1975. Han var samtidig medlem av Finnmark fylkesting. I 1976 ble han valgt som fylkesordfører i Finnmark, der han satt i to perioder, 1975–1984. Etter valgt i 1983 ble han igjen valgt til ordfører i Hammerfest. I perioden 1976–1984 var han også medlem av Landsdelsutvalget og Nordnorsk oljeråd 1976–1984, der han var leder. Han var medlem av sentralstyret i Kommunenes Sentralforbund i perioden 1977–1985.

Frivillighet
------------

Arnulf Olsen var aktiv i friidrett for IL Stein og tok flere medaljer i nordnorske mesterskap 1948–1954. Etter at han trakk seg tilbake fra politikken var han meget aktiv i Hammerfest historielag, herunder som styremedlem. Dessuten medvirket han til den årlige utgivelsen av årboken *Øyfolk*. Han hadde også eneansvaret for utgivelsen av 14 årganger av historielagets «Hammerfest-kalenderen».

Referanser
----------

1. ↑   jolstad.vareminnesider.no[Hentet fra Wikidata]
2. ↑  Våre minnesider
3. ↑  «Arnulf Olsen 80 år». *Finnmark Dagblad*. 13. oktober 2008.
4. 1 2  «Hammerfestkalenderen». *www.hfesthistlag.org*. Hammerfest historielag. Arkivert fra originalen 9. mai 2021. Besøkt 28. februar 2021. «Hammerfestkalenderen har utkommet årlig siden 1996. Utvelgelse, teksting og redigering har tidligere vært utført av Arnulf Olsen. Tekstmaterialet er så omfattende at den i tillegg til å være kalender må betegnes som en historisk publikasjon. (---) Til og med kalenderen for 2010 hadde Arnulf Olsen eneansvaret for 14 årganger av Hammerfestkalenderen (en kalender ble til uten hans medvirkning). Når han nå etter eget ønske har gått ut av styret, har han signalisert at også hans befatning med kalenderen går mot slutten. Hammerfestkanderen er historielagets viktigste inntektskilde, og Arnulfs innsats har vært uvurderlig. Hans innsats med å skaffe og velge ut bilder, og med grundige historiske kommentarer, vil bli vanskelig å erstatte. (---) Kalenderen for 2020 blir den 25. i serien.»

|  |  |  |
| --- | --- | --- |
| Forgjenger:**Aksel Olsen** | **Hammerfests ordfører**(1971–1975) | Etterfølger:**Erling Jensen** |
| Forgjenger:**Erling Jensen** | **Hammerfests ordfører**(1983–1987) | Etterfølger:**Kåre Rønbeck** |